Jou tiener en selfmoord - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jou tiener en selfmoord
Jou tiener en selfmoord
Nagenoeg een uit elke 10 tienersterftes in Suid-Afrika is weens selfmoord.
Volgens die Suid-Afrikaanse Depressie-en-angsgroep (Sadag) is daar talle redes hoekom tieners dikwels dink selfmoord is hul enigste uitweg. Dit sluit in depressie, alkohol- en dwelmmisbruik en boeliery.
“Mense wat aan selfmoord dink, voel alleen en geïsoleerd en dink dikwels dat niemand verstaan hoe hulle voel nie. Veranderinge in hul lewens kan ontstellend wees en maak dat hulle wil ontsnap van ʼn moeilike probleem of situasie. Baie tieners wat selfmoord oorweeg, voel buite beheer en hulle sien selfmoord as ʼn manier om ʼn gevoel van beheer in hul lewens te kry. Ongelukkig voel baie tieners ook dat hulle ʼn las op hul familie is, en selfmoord word gesien as ʼn manier om daardie las te verlig of om hulself vir iets te straf hulle dink hulle het verkeerd gedoen,” aldus Sadag.
Volgens Sadag bestaan daar ʼn persepsie dat mense wat oor selfmoord praat dit nooit sal doen nie. “Dit is nie waar nie en 75% van mense wat selfmoord pleeg, gee vooraf die een of ander waarskuwing.”
Die volgende is moontlike waarskuwingstekens dat iemand selfmoord oorweeg:
praat en grap oor selfmoord
maak gereed vir die dood
veranderinge in persoonlikheid
verlies aan belangstelling
gedrag waar risiko’s geneem word
skryf, kommunikeer, verf, teken oor die dood
Sommige tieners loop ʼn groter risiko om selfmoord te pleeg, indien hulle:
dit al voorheen probeer doen het;
ʼn familiegeskiedenis van depressie of selfmoord het;
alkohol of dwelms gebruik;
seksueel of fisies mishandel is;
ʼn kroniese siektetoestand het;
leer-, fisiek of verstandelik gestremd is; en
aan geweld blootgestel word in hul onmiddellike omgewing.
Hoe kan ek iemand help?
“Tieners se emosies ry gewoonlik wipplank. Skool, ouers, vriende en verhoudings kan alles baie deurmekaar en frustrerend wees, so dit kan vir hulle die een oomblik voel alles is fantasties en die volgende oomblik is alles aaklig,” volgens Sadag.
Indien jy vermoed dat iemand dalk selfmoord oorweeg, kan jy die volgende doen:
Vra: As iemand oor selfmoord praat of ander waarskuwingstekens toon, moet jy nie wag om te kyk of hy of sy beter begin voel nie, maar eerder daaroor praat. Deur met die persoon daaroor te praat, kan hy dalk minder alleen voel en dit kan hom help om ʼn ander oplossing te kry vir sy probleme. Dit kan moeilik wees om iemand prontuit oor selfmoord uit te vra, so probeer iets soos: “Ek het agtergekom jy praat baie oor die dood. Dink jy daaraan om jou self seer te maak?”
Luister: Luister wanneer jy met iemand oor selfmoord praat en moenie die persoon oordeel nie. Probeer hom eerder gerusstel dat jy omgee. Laat hom toe om vir jou te vertel hoe hy voel.
Praat: Dit is noodsaaklik dat jy hulp kry al het jy die persoon met wie jy gesels het beloof om niks te sê nie. Verloor eerder ʼn vriendskap as ʼn vriend. Jy kan iemand se lewe red deur hulp te kry.
Skakel Suicide Crisis se gratis hulplyn by 0800 12 13 14.
Skakel Sadag se hulplyn by 0800 567 567.
Hello Doctor: https://www.hellodoctor.co.za/how-to-know-if-your-teen-is-depressed-or-suicidal/
Mediclinic Infohub: https://www.mediclinicinfohub.co.za/worry-teen-suicide/
Mielie en tuna koekies﻿
Bou jou kind se emosionele intelligensie
Matrieks, bly só veilig die vakansie
Maak seker jou motor is veilig vir die langpad